text: Tantsler 22 aprel 1930-cu ildə dəniz xəstəxanasında işləyərkən Mariya Yelena "Helen" Milaqro de Oyos ilə tanış olmuşdur. O, varlı bir ailədən idi. Atası Panço de Oyosun kiçik bir siqaret fabriki var idi. Yelenanın əri Luis Mesa onun vərəm xəstəliyinə tutulduğunu öyrəndikdən sonra Yelenadan ayrılmışdır. Tantsler ona aşiq olmuşdur. O, Yelenaya qayğı və məhəbbət göstərmiş, ona hədiyyələr vermişdir, lakin de Oyos ona qarşılıq verməmişdi. Yelenanın valideynləri 50 yaşlı Tantslerin onla görüşməsinə qarşı deyildilər, çünki qızlarının həyatının tamamilə ondan asılı olduğunu düşünmüşdülər. Tantsler həyat yoldaşından boşanmışdı, lakin hələ də Yelena ilə evlənə bilməmişdi, çünki o və Luis Mesa boşanmamışdı. Tantslerin bütün səyləri nəticə verməmiş, Yelena 25 oktyabr 1931-ci ildə, cəmi 21 yaşında vəfat etmişdir. Tantsler Yelenanın dəfninin bütün xərclərini ödəmiş, onun üçün hər gecə ziyarət etdiyi dəbdəbəli məqbərə tikdirmişdir.